google/wiki40b huggingface dataset:
Allergia

Sümptomid

Allergiahaigusel on palju võimalikke sümptomeid. Sagedasemad neist on nohu, hingamisraskused, aevastushood, silmapõletik ja nahalööve.

Ajalugu

Allergiasümptomeid kirjeldas esimesena inglise arst ja teadlane John Bostock, kui ta tutvustas 16. märtsil 1819 Londoni kuningliku meditsiini- ja kirurgiaühingu koosolekul heinanohu kliinilisi sümptomeid.
Termini 'allergy' (ingl) võttis esimesena kasutusele Austria teadlane ja pediaater vabahärra Clemens Peter von Pirquet (12. mai 1874 – 28. veebruar 1929).

Termin

Anglosaksi meditsiinikirjanduses kasutatakse allergia sünonüümina sõna "ülitundlikkus" (hypersensitivity). 
Põhjamaade praktikas peetakse ülitundlikkuseks nii neid ülitundlikkusreaktsioone, kus avaldub immunoloogiline mehhanism, nagu allergia, kui ka ülitundlikkusreaktsioone, kus ei osale immunoloogilist vastust, nagu intolerantsus, idiosünkraasia.
Henrik (Taani prints)

Tema Kuninglik Kõrgus prints Henrik, endise nimega Henri-Marie-Jean André de Laborde de Monpezat, Laborde de Monpezat' krahv¹ (11. juuni 1934 – 13. veebruar 2018) oli Taani kuninganna Margrethe II abikaasa.  
Henri de Laborde de Monpezat sündis Talence'is Prantsusmaal 11. juunil 1934 krahv¹ André de Laborde de Monpezat (1907–1998) ja tema abikaasa Renée Dursenot (1908–2001) pojana. Esimesed viis eluaastat elas Henri Prantsusmaa Indohiinas (praegune Vietnam), kus ta isa juhatas perefirmat. Elanud vahepeal Prantsusmaal, naasis ta 1950 Hanoisse ja lõpetas seal 1952 prantsuskeelse keskkooli. 1952–1957 õppis ta samaaegselt Sorbonne'i ülikoolis õigusteadust ja politoloogiat ning École Nationale des Langues Orientales'is hiina ja vietnami keelt. 1957 õppis ta Hongkongis ja 1958 Saigonis. 
Pärast sõjaväeteenistust Alžeeria sõjas 1959–1962 asus ta tööle Prantsusmaa välisministeeriumis, ning 1963–1967 töötas Londoni saatkonnas sekretärina. 
Prints Henrik abiellus tollase troonipärija Margrethega 10. juunil 1967 Kopenhaagenis ning pärast abiellumist muudeti tema nimi Taani-päraselt Henrikuks. Abielupaaril on kaks poega: Frederik (1968) ja Joachim (1969). Neil on nüüd ka neli lapselast. 
Prints Henriku emakeel oli prantsuse keel, kuid kohe pärast abiellumist õppis ta selgeks taani keele. Ta rääkis vabalt ka inglise, hiina ja vietnami keelt.

Märkused

¹Laborde de Monzepat' perekond kasutab krahvitiitlit, ehkki nende õigus sellele on küsitav: Pierre-Marie Diudonnat "Encyclopédie de la fausse noblesse et de la noblesse d'apparance" kirjutab, et Jean de Laborde tõsteti aadliseisusse 1655. aastal tingimusel, et temast saab aadlik Béarni provintsis, kus asusid tema maad. Seda tingimust pole aga täidetud ning Laborde'i nõudmistest keelduti 1703. ja 1707. aastal. Kuigi perekond kasutab tiitlit, on võimalik, et prints ise sai veast teada alles kihlumisel, kui selle avastasid tema suguvõsa uurinud genealoogid. "Destin oblige" tunnistab ebaedukat aadliseisusse tõstmist.
John Pierpont Morgan

John Pierpont Morgan (17. aprill 1837 Hartford, Connecticuti osariik – 31. märts 1913 Rooma, Itaalia) oli Ameerika Ühendriikide investeerimispankur ja kunstikollektsionäär, panga J.P. Morgan & Co. asutaja. Ta oli USA „kullatud ajastu“ üks esinduslikumaid ja tuntumaid magnaate.
Aleksandr Karelin

Karjäär maadlejana

Karelin kaalus juba sündides 6 kg. Ta alustas 1981. aastal Kreeka-Rooma maadluse treeninguid. Ta on tulnud kolmekordseks olümpiavõitjaks: 1988, 1992, 1996, 9-kordseks maailma-, 12-kordseks Euroopa ning 13-kordseks Nõukogude Liidu, SRÜ ja Venemaa meistriks. Ta püsis võitmatuna 13 aastat, kuni 2000. aasta Sydney olümpiamängudeni. Seal kaotas ta finaalis Rulon Gardnerile (USA) ja sai hõbemedali.

Karjäär vabavõitlejana

21. veebruaril 1999 kohtus Karelin Jaapanis professionaalse vabavõitluse (MMA) matšil jaapanlase Akira Maeda'ga ja võitis teda. Võistluse korraldas Maeda profimaadluse organisatsioon RINGS. Võistlus korraldati muudetud vabavõitluse reeglite järgi.

Isiklikku

Ta on abielus, tal on kaks poega ja üks tütar.
Salomon Kalou

Koondisekarjäär

2005. aastal soovis Kalou saada Hollandi kodakondsust, millega oleks ta saanud esindada Hollandi jalgpallikoondist, kuid ei Hollandi kodakondsust talle ei antud.
Debüüdi Elevandiluuranniku rahvuskoondises tegi Kalou 6. veebruaril 2007 sõprusmängus Guinea vastu. Esimese värava lõi ta rahvuskoondises 21. märtsil sõprusmängus Mauritiuse vastu.
2008. aasta Aafrika rahvaste karikavõistluste esimeses alagrupimängus 21. jaanuaril lõi ta värava Nigeeriale. 3. veebruaril toimunud veerandfinaalmängus Guinea vastu lõi Kalou kaks väravat. Elevandiluurannik jäi turniiril lõpuks neljandaks, kui kolmanda koha mängus kaotati Ghanale.
2010. aasta maailmameistrivõistluste viimases alagrupimängus 25. juunil lõi ta värava Põhja-Koreale.
2012. aasta Aafrika rahvaste karikavõistluste teises alagrupimängus 26. jaanuaril lõi ta värava Burkina Fasole. Elevandiluurannik jõudis finaali, kus penaltiseeris kaotati Sambiale.
2015. aasta Aafrika rahvaste karikavõistlustel tuli ta Elevandiluuranniku koondisega Aafrika meistriks.
Ta kuulus Elevandiluuranniku koondisse veel ka 2010., 2013. ja 2017. aasta Aafrika rahvaste karikavõistlustel ning 2014. aasta maailmameistrivõistlustel. 2008. aasta suveolümpiamängude jalgpalliturniiril kuulus ta Elevandiluuranniku olümpiakoondisse.
Kalou teatas koondisekarjääri lõpetamisest 2017. aasta jaanuaris.
Kaarma-Loona mõis

Kaarma-Loona mõis (saksa keeles Klausholm) oli rüütlimõis Kaarma kihelkonnas Saaremaal. Nüüdisajal jääb mõis Saare maakonda Kaarma valda.
Mõis asutati 16. sajandil. Mõisa eestikeelne nimi tuleb Lodedelt, kes olid keskajal mõisa omanikud.
Johannes Markus (18. august 1884 Kaarma-Loona mõis, Saaremaa – 28. september 1969 Toronto) oli Eesti diplomaat.
Marie Underi mälestussammas

Marie Underi mälestussammas on Tallinnas Rahvusraamatukogu ees olev eesti luuletaja Marie Underi auks püstitatud mälestussammas. Sammas avati 25. septembril 2010, kui möödus 30 aastat Marie Underi surmast. Samba autorid on Mati Karmin ja Tiit Trummal.
Mats Estonius

Mats Estonius (sündinud 3. juunil 1960 Rootsis) on eesti arstiteadlane.
Aastatel 2006–2011 oli ta Tallinna Ülikoolis algul teadus- ja arendusprorektor, hiljem teadusprorektor.
Seksuaalsel Teel Levivate Infektsioonide Eesti Ühing

Seksuaalsel Teel Levivate Infektsioonide Eesti Ühing (lühend STLIEÜ) on Eesti organisatsioon.
STLIEÜ peaeesmärk on põhikirja järgi vähendada Eestis seksuaalsel teel levivatesse infektsioonidesse nakatumist ja nende levikut.
Türgi jalgpallikoondis

Ajalugu

1923. aastal asutatud Türgi jalgpalliliit astus veel samal aastal FIFA-sse.
Viimastel aastatel on türklased liginenud Euroopa tippjalgpallurite tasemele. Esmakordselt võeti MM-i finaalturniirist osa 1954. aastal ja järgmist osalemist tuli oodata 48 aastat. Alles 1990. aastate keskpaigas hakkasid televisioon ja ärimaailm sporti toetama ja arendama. Kolm suuremat İstanbuli klubi (Galatasaray, Besiktas ja Fenerbahç e) hakkasid sisse ostma välisriikide staare. Nemad aga innustasid kohalikke tähti, nagu ründaja Hakan Sukar, parandama oma mänguoskusi ja kohaliku jalgpalli rahvuslikku profiili.
Rahvuskoondis jõudis EM-i finaalturniirile 1996 ja 2000, ning Galatasaray võitis esimese Türgi klubina UEFA karika. 2000. aasta EM-il jõuti veerandfinaali, kus jäädi alla 0:2 Portugalile.
2002. aasta MM-il olid türklased väga edukad. Alagrupis jäädi Brasiilia järel teiseks. Kaheksandikfinaalis kohtuti Jaapaniga ja võideti 1:0. Veerandfinaalis saadi võit 1:0 Senegali üle. Poolfinaalis tuli jälle vastaseks Brasiilia, kellele kaotati 0:1. Pronksimängus tuli vastaseks Lõuna-Korea ja saadi võit 3:2.
Mudavool

Mudavool (ka suspensioonivool) on mägedes ja mujal positiivsete pinnavormidega aladel tekkiv pinnase suhteliselt peeneteralisest ainest ja veest koosnev tugev veevool.
Mudavoolu põhjuseks võivad olla tugevad vihmasajud või kiire lume sulamine. Kui peeneteralise aine peale kannab mudavool ka jämedateralist ainet (kive, rahne), nimetatakse seda rusuvooluks. Vulkaanipurske tagajärjel liustiku sulamisel tekkivat mudavoolu nimetatakse lahaariks.
Paul Rusanov

Paul Rusanov (sündinud 12. oktoobril 1950) on Eesti seltskonna– ja võistlustantsu õpetaja.
Lõpetanud Järva-Jaani Keskkooli 1969. aastal, õppis ta aastatel 1969–1972 TPI majandusteaduskonnas elukondliku teeninduse ökonoomikat ning kaugõppes 1974–1977 masinaehituse ökonoomikat.
Ta on töötanud teeninduskombinaadis "Järva" tootmisosakonna juhatajana, Paide Kutsekeskkoolis ja Paide 3. Keskkoolis õpetajana ning Paide Rajooni Kultuurimaja direktorina. 1982. aastast on ta töötanud Viljandis Heimtali koolis keemia ja tööõpetuse õpetajana.
Paul Rusanov on alates 1967. aastast töötanud seltskonna– ja võistlustantsu õpetajana. Aastatel 1969–1972 tegeles ta võistlustantsuga tantsuklubis Hõbe-Must Ants ja Malle Taela juhendamisel.
Ta on diplomeeritud tantsuõpetaja ning on juhendanud koos abikaasa Aza Rusanoviga võistlustantsuklubisid Paides ja Viljandis. Nende õpilastest on kaks Viljandi EPT tantsuklubi Siller tantsupaari jõudnud rahvusvahelisse ehk Sonder klassi. Nad on välja koolitanud mitmeid A ja B klassi paare.
Paul Rusanov kuulub koos abikaasa Aza Rusanoviga Eesti Tantsuõpetajate Liitu.
Eesti Luterlik Rahuühendus

Eesti Luterlik Rahuühendus on aastast 1997 Tartus tegutsev vanalestadiuslik usuorganisatsioon. Organisatsioon teeb misjonitööd ka Tallinnas ja Lõuna-Eestis.
Finavia

Finavia, endine Soome tsiviillennundusamet, on Soome valitsuse omanduses olev aktsiaselts. Finavia vastutab 21 lennujaama ja Soome aeronavigatsioonisüsteemi säilitamise ja arendamise eest. 
Finavia peakorter asub Helsingi Vantaa lennujaama aladel. 2012. aasta jaanuarist on Finavia tegevjuht Kari Savolainen.
Peen põdrasamblik

Peen põdrasamblik (Cladonia ciliata Stirt., sün Cladonia tenuis, Cladina tenuis (Flörke) de Lesd.) on liik samblikke põdrasambliku perekonnast.
Peen põdrasamblik on valkjasrohekas põõsasjas peamiselt maapinnal kasvav samblik.
Eestis on ta sagedam läänesaartel.
Parima võõrkeelse filmi Oscar

Parima võõrkeelse filmi Oscar (ingl Best Foreign Language Film) on Oscari-filmiauhind. Ameerika Filmikunsti ja -teaduste Akadeemia tunnustab auhinnaga eelneva aasta parimat filmi, mille dialoog ei ole inglise keeles. Esmakordselt kuulutati parim võõrkeelne film välja 1948. aastal. Aastatel 1948–1956 puudus eraldi võõrkeelse filmi kategooria ning filmid pärjati austusauhinnaga. Samuti kuulutati algusaastatel võitja välja ilma varem teisi kandidaate esitamata. 1954. aastal parimat võõrkeelset filmi välja ei kuulutatud. Eraldi võõrkeelse filmi Oscarit antakse välja 1957. aastast.
Brent Lepistu

Kristiansund

20. detsembril 2017 sõlmis Lepistu 2,5-aastase lepingu Norra kõrgklubiga Kristansund BK.

Koondisekarjäär

Lepistu kuulus Eesti U19 koondisse, mis osales kodusel 2012. aasta U-19 Euroopa meistrivõistluste finaalturniiril.
A-koondises debüüdi tegi Lepistu 27. detsembril 2014 sõpruskohtumises Katari vastu. Samas mängus tegid oma debüüdi veel Vladimir Avilov ja Andreas Raudsepp.
Härgkonn

Härgkonn (Lithobates catesbeianus) on liik konlaste sugukonnast.
Tema pärismaine levila on Põhja-Ameerika idaosas, ent introdutseeritult ja invasiivsena elab ka Põhja-Ameerika lääneosas ja Euroopas.
Ta on üks suuremaid päriskonnalisi (samuti väga suur on aaga).
Eesti Kultuurkapitali aastapreemia

Eesti Kultuurkapitali aastapreemia on Eesti Kultuurkapitali poolt välja antav aastapreemia, mis määratakse aasta jooksul enim silma paistnud kultuuritegelasele.
Aastapreemia saajad määratakse aastast 1996 ning need jagunevad Eesti Kultuurkapitali aastapreemiateks ja Eesti Kultuurkapitali sihtkapitalide aastapreemiateks.
Kokku antakse välja kaheksa Kultuurkapitali aastapreemiat. Preemiad antakse välja arhitektuuri, audiovisuaalse kunsti, helikunsti, kirjanduse, kehakultuuri ja spordi, kujutava ja rakenduskunsti, näitekunsti ning rahvakultuuri vallas. Kandidaadid esitavad sihtkapitalide nõukogud.
Sihtkapitalide aastapreemiad määrab iga sihtkapitali nõukogu. Keskmiselt annab sihtkapital välja kümmekond aastapreemiat.
Preemiate suurused ja määrad kinnitab Kultuurkapitali nõukogu igal aastal eraldi.
2005. aastal oli Eesti Kultuurkapitali aastapreemia suurus 100 000 krooni ning sihtkapitalide aastapreemiad olid vahemikus 10 000 – 40 000 krooni. 2013. aastal oli Eesti Kultuurkapitali aastapreemia suuruseks 7000 eurot.
Piirialade valitsuskomisjon

Piirialade valitsuskomisjon oli 1993-1995 eksisteerinud komisjon, mis moodustati selleks, et lahendada Petserimaa ja Narva jõe taguste Eesti Vabariigi aladega seotud probleeme.
Komisjoni esimees oli Tiit Riismaa.
Amnestiaseadus (1938)

Amnestiaseadus võeti vastu I Riigivolikogu poolt 29. aprillil 1938 ja I Riiginõukogu poolt 5. mail 1938, see oli esimene I Riigivolikogu ja I Riiginõukogu vastuvõetud seadus. Seaduseelnõu esitas Riigivolikogule Vabariigi Valitsus oma otsusega 21. aprillist 1938 Kohtuminister Johan Mülleri ettepanekul samast päevast. Seaduse kuulutas välja Vabariigi President 6. mail 1938 ja ta jõustus Riigi Teatajas avaldamisega samal päeval. Seaduse algtekstile kirjutasid alla Vabariigi President Konstantin Päts, Peaministri asetäitja Kaarel Eenpalu ja Riigisekretär Karl Terras.
Seaduseelnõu arutamiseks valiti 23. aprillil 1938 komisjon, kuhu kuulusid August Jürima, Viktor Päts, Karl Jürison, August Jürima (Järvamaalt), Juhan Uuemaa, Leonhard Vahter, Elmar Lehtmets, Alo Karineel, Nigul Kaliste, Ado Roosiorg, Johannes Perens, August Laur, Kustav Kurg (kõik üles seatud Mihkel Hanseni poolt), Ants Piip (üles seatud Jaan Tõnissoni poolt), Louis Metslang (üles seatud Leopold Johansoni poolt) ja Karl-Arnold Jalakas (Karl Jürisoni poolt).
Amnestia alla kuulusid umbes 1200 isikut, sealhulgas 106 kommunisti, 73 vapsi, 97 sundmääruste rikkujat ja 32 sõjaväelast. Nende hulka ei kuulunud Nõukogude Liidu salakuulajad ega 1. detsembri riigipöördekatses osalenud.
Vangid vabastati 7. mail 1938. Tallinnas viibis vangide vabastamise juures Tallinna Ringkonnakohtu prokurör Gustav Avald.
Seaduse alusel vabanesid teiste seas: Georg Abels, Hendrik Allik, Hermann Arbon, Johannes Holland, Paul Keerdo, Eduard Kubbo, Boris Kumm, Olga Künnapuu, Paul Laamann, Johannes Lauristin, Hjalmar Mäe, Viktor Puskar, Kristjan Seaver, Aleksander Seiman, Oskar Sepre, Voldemar Telling ja Arnold Veimer.
Brands Hatch

Brands Hatch on motospordiringrada Suurbritannias Kentis.
Esimesed võistlused peeti sela 1920. aastatel. Aastatel 1964–1986 peeti seal korduvalt Vormel-1 Briti GP võistlusi. Tänapäeval peetakse seal paljude mootorispordisarjade võistlusi, näiteks Briti Vormel 3, Briti GT ja Superbike'ide MM.
Ringraja pikkus on 3703 meetrit.
Mati Kärmas

Mati Kärmas (9. september 1941 – 19. detsember 2015) oli eesti viiuldaja, kauaaegne ERSO kontsertmeister.
Mati Kärmas õppis viiulit Tallinna Muusikakoolis (lõpetas 1961) ja Tallinna Riiklikus Konservatooriumis Harald Aasa ja Herbert Laane juhendamisel.
Tema enam kui veerand sajandit kestnud töö ERSO-s algas juba konservatooriumi tudengina aastal 1964, aastail 1975–1991 oli Mati Kärmas ERSO kontsertmeister. 1991. aastal asus ta elama Soome, töötades kuni pensionipõlveni ning Eestisse naasmiseni Kuopio Linnaorkestris.
Korduvalt esines ta ERSO ees ka solistina, tema soleerimisel on kõlanud Stravinsky, Mendelssohni, Mozarti I ja Gennadi Tanieli viiulikontserdi ettekanded Vallo Järvi, Neeme Järvi, Ilmar Tõnissoni ja Arvo Volmeri juhatusel, samuti Taavo Virkhausi I viiulikontserdi esiettekanne Eestis autori juhatusel. Pikka aega oli ta ERSO keelpillikvarteti eestvedajaks.
Mati Kärmas on teinud kaasa mitmesugustes kammerkoosseisudes, sh Camerata Tallinn, Tallinn Barocco, trio koos Arbo Valdma ja Toomas Velmetiga, duo pianist Lilian Semperiga. Tema esituses on kõlanud mitmete Eesti heliloojate uudisteoseid, ta on salvestanud muusikat Eesti Rahvusringhäälingu arhiivi ja osalenud plaadistustel.
Juha Hakola

Juha Pekka Hakola (sündinud 27. oktoobril 1987 Espoos) on Soome jalgpallur, kes 2009. aasta kevadest mängib Hollandi klubis Almelo Heracles. Aastail 2006–2008 kuulus FC Flora ridadesse ja oli sel ajal Meistriliiga paremaid mängijaid.
Järvajõe mõis

Järvajõe mõis (saksa keeles Jerwajöggi) oli rüütlimõis Ambla kihelkonnas Järvamaal.
Mõis rajati 17. sajandil.
Jaak Kilmi

Jaak Kilmi (sündinud 23. oktoobril 1973 Tallinnas) on eesti filmindustegelane.
Ta on lõpetanud Tallinna Pedagoogikaülikooli filmi- ja videoõppetooli. 
Ta on "Sigade revolutsiooni" stsenaariumi autor ja dokumentaalfilmi "Revolutsioon, mida ei tulnud" produtsent. Ta lavastas filmi "Disko ja tuumasõda".
Brygophis

Levila

Neid madusid võib kohata Madagaskaril.
Indrek Erm

Indrek Erm (sündinud 16. juulil 1965 Jõhvis) on eesti arhitekt.
Arhitektuurialase kõrghariduse omandas Indrek Erm Eesti NSV Riikliku Kunstiinstituudi arhitektuuriteaduskonnas aastatel 1986–1991. Aastal 1992 täiendas ta end Virginia Polütehnilises Instituudis (Virginia Polytechnical Institute and State University, USA).
1989–1992 töötas Indrek Erm riiklikus projekteerimisinstituudis Eesti Maaehitusprojekt. 1992–1996 töötas ta Arhitektuuribüroo Künnapu & Padrik AS-is. Aastatel 1996–2000 töötas Indrek Erm arhitektuuribüroos Urbel ja Peil OÜ. Alates 2000 aastast töötab ta arhitektuuribüroos Emil Urbel OÜ.
Indrek Ermi tuntumad tööd on Aaviku elurajoon, Rocca al Mare kool ja Nordea büroohoone Tallinnas Liivalaia tänaval. Lisaks nendele on Indrek Erm koostöös Emil Urbeliga mitme uusfunktsionalistliku elamu autor. Rocca al Mare kooli ja Aaviku elurajooni projekteerimise eest on Indrek Erm pälvinud Eesti Kultuurkapitali arhitektuuri sihtkapitali aastapreemiad vastavalt aastatel 2000 ja 2003. Miidurannas asuv villa tunnistati 2003. aasta parimaks betoonehitiseks.
Arginiin

Arginiin (lühend Arg või R) on α-aminohape, mida inimorganism ei suuda ise sünteesida ja peab seetõttu saama toiduga.
Arginiini eraldas esimesena lupiini idudest Šveitsi keemik Ernst Schultze 1886. aastal.
Arginiini sisaldub piimatoodetes (kodujuust, piim, jogurt), looma-, sea- ja linnulihas, mereandides, nisujahus, tatras, läätsedes, mitmetes pähklites, kõrvitsa- ja päevalilleseemnetes.
Neerud muundavad tsitrulliini arginiiniks, mis on lämmastikoksiidi (NO), kreatiini ja agmatiini eellasmolekul.
Kopenhaageni Ülikooli teadlaste tehtud katsed on näidanud, et arginiin parandab keha võimet metaboliseerida glükoosi. Arginiin oli sama efektiivne kui mitmed hästi tuntud teist tüüpi diabeedi ravimid.
Jaanus Remm

Jaanus Remm (sündinud 19. augustil 1979 Tartus) on Eesti bioloog.

Elulugu

Lõpetas 1997 H. Treffneri Gümnaasiumi, 2001 TÜ bioloogia-geograafiateaduskonna; M.Sc. (bioloogia, TÜ, 2003), väitekiri "Puuõõnsuse tihedus, omadused ning asustatus loomade poolt eri tüüpi kaitsealustes ja majandusmetsades"; Ph.D. (loomaökoloogia, TÜ, 2008), väitekiri "Tree-cavities in forests: density, characteristics and occupancy by animals". 2008– TÜ Ökoloogia- ja Maateaduse Instituudi teadur.

Teadustöö

Uurimisvaldkond: loomade ruumikasutus.

Pere

Jaanus Remm on Kalle Remmi poeg, Evi ja Hans Remmi lapselaps. Tema vend on Tiit Remm.
Leonhard Johann von Budberg-Bönninghausen

Vabahärra Leonhard Johann von Budberg-Bönninghausen (14. märts (vkj) 1727 − maeti 12. september (vkj) 1796 Riia) oli Liivimaa rüütelkonna tegelane ja mõisaomanik.

Elulugu

Ta oli Liivimaa maamarssali vabahärra Gotthard Wilhelm von Budberg-Bönninghauseni (1685−1749) ja tema abikaasa Margarethe Elisabeth von Lode (1704−1777) poeg. Sai koduhariduse. 1745. aastal immatrikuleeriti Strassburgi ülikooli tudengiks. Pärast õpingute lõppu reisis ringi Saksamaal, Prantsusmaal ja Hollandis. Seejärel oli Liivimaa kindralkuberneri sekretär. 1759. aastal sai Liivimaa õuekohtu assessoriks. Samal aastal valiti Liivimaa maamarssaliks, kellena oli tegev kaks ametiaega aastani 1765. 1762. aastal osales Moskvas keisrinna Katariina II kroonimisel. 1767. aastal sai temast läti distrikti aadlimarssal. Asehalduskorra ajal oli ta 1783−1786 Liivimaa kubermangu aadlimarssal, samal ajal teenis tsiviilkohtupalati presidendina. 1792. aastal sai temast Liivimaa Üldkasuliku ja Ökonoomilise Sotsieteedi tegevliige, olles üks asutajaliikmetest. 1796. aastal valiti ta seltsi esimeseks presidendiks, kuid suri peagi.
Marlos Moreno

Koondisekarjäär

Debüüdi Colombia rahvuskoondises tegi ta 24. märtsil 2016 mängus Boliivia vastu.
Esimese ja seni ainsa värava lõi ta 11. juunil 2016 Copa América Centenario viimases alagrupimängus Costa Rica vastu.
Wayne'i maakond (Kentucky)

Ajalugu

Maakond moodustati 1800. aastal.
Krepp

Krepplõng

Krepplõngaks nimetatakse lõngu, mille ühel meetril on umbes 2000 keerdu. Krepplõngast kootud kangad kipuvad pinge tõttu äärtest rulluma ja selle vältimiseks kasutatakse kudumisel vaheldumisi s- ja z-keeruga lõngu kas üksikult (1S/1Z) või kahekaupa (2S/2Z) vaheldumisi, seda nii koe- kui lõimelõngades.

Omadused

Kreppkangad ei kortsu kergesti ja moodustavad ilusaid drapeeringuid. Kuid eriti ehtsaid kreppe on raske hooldada, lõikeääred lähevad kergesti narmendama ning rulluvad ja kangas tõmbub pesus tugevalt kokku.
Alates 20. sajandi algusest on must krepp omandanud olulise koha leinarõivastes (kasvõi vaid musta krepist leinalindina).
Aktiin

Aktiin on valk, mis moodustab polümeriseerudes tsütoskeleti mikrofilamente.
Konrad Mäe medal

Konrad Mäe medal koos preemiarahaga antakse välja igal aastal Konrad Mäe sünniaastapäeval 1. novembril kunstiteose, teoste seeria või näitusekomplekti eest, mis on märgatavalt rikastanud eesti maalikunsti. 
Auhinda antakse välja aastast 1979. Tänapäeval annab seda välja Eesti Kunstnike Liit ja selle alaliit Eesti Maalikunstnike Liit. Seda rahastab Eesti Kultuurkapitali kujutava- ja rakenduskunsti sihtkapital.
Konrad Mäe medali on kujundanud Enn Johannes.
Põhja Liiga

Põhja Liiga (itaalia keeles Lega Nord per l'Indipendenza della Padania) on Itaalia parempoolne erakond.
Erakond loodi 1991. aastal pärast kuue Põhja- ja Kesk-Itaalia piirkondliku partei liitmist.
Erakonna peakorter asub Milanos. 2013. aastal oli erakonnal 122 000 liiget.
Giglio saar

Giglio on saar Türreeni meres Toscana saarestikus.
Pindala 21 km². Saar on mägine, kõrgus kuni 498 meetrit. Saarel on umbes 1500 elanikku.
Kuulub Itaaliale.
13. jaanuaril 2012 kella 20 paiku sõitis saare lähedal karile ristluslaev Costa Concordia.
Amputatsioon

Amputatsioon (ladina keeles amputatio) on kirurgiline protseduur, mille käigus eemaldatakse kas haiguslikust protsessist kahjustatud jäse, selle osa või muu kehaosa. Amputatsioon võib toimuda ka õnnetusjuhtumi tagajärjel (traumaatiline amputatsioon).

Klassifikatsioon

Põhjamaade Meditsiinistatistika Komitee kirurgiliste protseduuride klassifikatsiooni järgi klassifitseeritakse iga erineva kehaosa eemaldamine unikaalse koodiga. Näiteks küünarvarre amputatsioon kodeeritakse NCQ19, pöidla osaline amputatsioon kodeeritakse NDQ14.
Nedrema puisniit

Nedrema puisniit (ka Kalli-Nedrema puisniit) on puisniit Pärnumaal, Kalli lähedal, Nedrema küla juures. Ta asub Kalli–Pärnu-Jaagupi maantee ääres. Puisniit võeti aastal 1991 kaitse alla (Nedrema-Kalli kaitseala), praegu kuulub see Nedrema looduskaitseala koosseisu.
See on üks suuremaid omataolisi pärandkooslusi Eestis ja kogu Euroopas ning üks Eesti suurimaid hooldatavaid ja matkarajaga varustatud puisniite. 
Raja äärde on paigutatud puitskulptuurid karudest ja kuraditest.
Niidetava ala suurus 2014. aastal on ligikaudu 80 hektarit.
Tagaküla suurkivi

Tagaküla suurkivi on hiidrahn Lääne-Viru maakonnas Viru-Nigula vallas Letipea külas. 
Kivi mõõtmed on järgmised: pikkus 10,3 m, laius 9,1 m, kõrgus 4,5 m ja ümbermõõt 29,6 m.
Peter Ernst Wilde

Peter Ernst Wilde (24. märts 1732 Woedtke – 28. detsember (vkj 17. detsember) 1785) oli baltisaksa arst ja literaat, kes tegutses Põltsamaal. Koos August Wilhelm Hupeliga andis ta välja esimest eestikeelset ajakirja "Lühhike öppetus". Valgustusmeelse inimesena tegeles Wilde ka laiemalt rahvaharidusliku tegevusega, seda küll vaid saksa keeles, sest erinevalt Hupelist ta eesti keelt ei osanud.
Õppis Königsbergis usuteadust, 1749 Halles usuteadust, 1751 Königsbergis arstiteadust. Dr. med. 1765 (Greifswald).
1765 läks Kuramaale, sealt Riiga, 1766 Põltsamaale.
Ta koostas ka raamatu "Arsti ramat nende juhhatamisseks kes tahtwad többed ärraarwada ning parrandada" saksakeelse originaali.